title: Decizia 2012/392/PESC a Consiliului din 16 iulie 2012 privind misiunea PSAC a Uniunii Europene în Niger (EUCAP Sahel Niger)

text:
               17.7.2012

               RO

               Jurnalul Oficial al Uniunii Europene

               L 187/48

         DECIZIA 2012/392/PESC A CONSILIULUI
   din 16 iulie 2012
   privind misiunea PSAC a Uniunii Europene în Niger (EUCAP Sahel Niger)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 21 martie 2011, Consiliul a salutat strategia Uniunii Europene pentru securitate și dezvoltare în Sahel, subliniind că Uniunea are un interes de durată în reducerea insecurității și consolidarea dezvoltării în regiunea Sahel. Recent, intensificarea acțiunilor teroriste și consecințele conflictului din Libia au sporit urgența protejării cetățenilor și a intereselor Uniunii în regiune și urgența prevenirii extinderii acelor amenințări în Uniune, contribuind în același timp la reducerea amenințărilor regionale la adresa securității.

               (2)

               La 23 martie 2012, Consiliul a aprobat conceptul de gestionare a crizelor pentru o posibilă misiune civilă în Sahel în cadrul politicii de securitate și de apărare comune (PSAC).

               (3)

               La 1 iunie 2011, Prim-ministrul Nigerului a adresat Înaltului Reprezentant al Uniunii pentru afaceri externe și politica de securitate (ÎR) o scrisoare de invitație cu privire la misiunea PSAC planificată, care salută desfășurarea PSAC a Uniunii cu scopul de a consolida capacitățile forțelor de securitate din Niger, în special pentru combaterea terorismului și a criminalității organizate în mod eficace, coerent și coordonat.

               (4)

               Pentru EUCAP SAHEL Niger, ar trebui activată celula de supraveghere.

               (5)

               EUCAP SAHEL Niger se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din Tratatul privind Uniunea Europeană (TUE),

         ADOPTĂ PREZENTA DECIZIE:
   Articolul 1
   Misiune
   Prin prezenta decizie, Uniunea instituie o misiune PSAC a Uniunii Europene în Niger pentru a sprijini consolidarea capacităților actorilor în domeniul securității din Niger de combatere a terorismului și a criminalității organizate (EUCAP SAHEL Niger).
   Articolul 2
   Obiective
   În contextul punerii în aplicare a strategiei Uniunii Europene pentru securitate și dezvoltare în Sahel, EUCAP SAHEL Niger vizează să permită autorităților din Niger să pună în aplicare dimensiunea de securitate a propriei lor strategii pentru securitate și dezvoltare, precum și să amelioreze coordonarea regională în abordarea provocărilor comune în domeniul securității. În special, EUCAP SAHEL Niger vizează să contribuie la dezvoltarea unei abordări integrate, multidisciplinare, coerente, durabile și ținând seama de drepturile omului în rândul diferiților actori în domeniul securității din Niger în lupta împotriva terorismului și a criminalității organizate.
   Articolul 3
   Atribuții
   (1)   În vederea îndeplinirii obiectivelor prevăzute la articolul 2, EUCAP SAHEL Niger:

               (a)

               oferă consiliere și asistență în punerea în aplicare a dimensiunii de securitate a strategiei Nigerului pentru securitate și dezvoltare la nivel național, în completarea altor actori;

               (b)

               sprijină dezvoltarea unei coordonări regionale și internaționale cuprinzătoare în lupta împotriva terorismului și a criminalității organizate;

               (c)

               consolidează statul de drept prin dezvoltarea capacităților de cercetare penală și, în acest context dezvoltă și pune în aplicare programe de instruire adecvate;

               (d)

               sprijină dezvoltarea durabilității forțelor de securitate din Niger;

               (e)

               contribuie la identificarea, planificarea și punerea în aplicare de proiecte în domeniul securității.

         (2)   EUCAP SAHEL Niger se concentrează la început asupra activităților menționate la alineatul (1) care contribuie la ameliorarea controlului teritoriului Nigerului, inclusiv în coordonare cu forțele armate din Niger.
   (3)   EUCAP SAHEL Niger nu îndeplinește nicio funcție executivă.
   Articolul 4
   Lanțul de comandă și structura
   (1)   EUCAP SAHEL Niger are un lanț de comandă unificat, specific operațiilor de gestionare a crizelor.
   (2)   EUCAP SAHEL Niger își are comandamentul la Niamey.
   (3)   EUCAP SAHEL Niger are următoarea structură:

               (a)

               șeful misiunii;

               (b)

               componenta de planificare și de operații, inclusiv ofițerii de legătură regionali;

               (c)

               componenta de sprijin a misiunii;

               (d)

               elemente de raportare, de securitate, de analiză și de consiliere/de informare publică;

               (e)

               un element de sprijin la Bruxelles.

         (4)   EUCAP SAHEL Niger dispune de o celulă de proiect pentru identificarea și punerea în aplicare a proiectelor. Acolo unde este cazul, EUCAP SAHEL Niger poate coordona, facilita și furniza consultanță pentru proiectele puse în aplicare de state membre și de state terțe, sub responsabilitatea acestora, în domenii legate de EUCAP SAHEL Niger și în sprijinul obiectivelor acesteia.
   Articolul 5
   Comandantul operației civile
   (1)   Directorul Capacității civile de planificare și conducere (CPCC) este comandantul operației civile pentru EUCAP SAHEL Niger.
   (2)   Comandantul operației civile exercită comanda și controlul la nivel strategic asupra EUCAP SAHEL Niger, sub controlul politic și conducerea strategică a Comitetului politic și de securitate (COPS) și sub autoritatea generală a ÎR.
   (3)   Comandantul operației civile asigură, în ceea ce privește conducerea operațiilor, punerea în aplicare corespunzătoare și eficace a deciziilor Consiliului, precum și a deciziilor COPS, inclusiv prin emiterea de instrucțiuni la nivel strategic, după caz, pentru șeful misiunii și oferindu-i acestuia consiliere și asistență tehnică.
   (4)   Comandantul operației civile raportează Consiliului prin intermediul ÎR.
   (5)   Toți membrii personalului detașat rămân în totalitate sub comanda autorităților naționale ale statului care i-a detașat, în conformitate cu normele naționale, sau sub comanda instituției Uniunii care i-a detașat sau a Serviciului european de acțiune externă (SEAE). Autoritățile respective transferă comandantului operației civile controlul operațional (OPCON) asupra personalului, echipelor și unităților lor.
   (6)   Comandantul operației civile are răspunderea generală de a asigura îndeplinirea corespunzătoare a obligației de vigilență a Uniunii.
   (7)   Comandantul operației civile și șeful delegației Uniunii în Niamey se consultă reciproc, după caz.
   Articolul 6
   Șeful misiunii
   (1)   Șeful misiunii își asumă responsabilitatea pentru EUCAP SAHEL Niger, exercită comanda și controlul asupra acesteia în teatrul de operații și răspunde direct în fața comandantului operației civile.
   (2)   Șeful misiunii exercită comanda și controlul asupra personalului, echipelor și unităților din statele participante, astfel cum au fost desemnate de către comandantul operației civile, precum și responsabilitatea administrativă și logistică, inclusiv cu privire la bunurile, resursele și informațiile puse la dispoziția EUCAP SAHEL Niger.
   (3)   Șeful misiunii emite instrucțiuni destinate întregului personal al EUCAP SAHEL Niger, inclusiv elementului de sprijin de la Bruxelles și ofițerilor de legătură regionali, în vederea desfășurării eficiente a EUCAP SAHEL Niger în teatrul de operații și asigură coordonarea și gestionarea curentă a acesteia, urmând instrucțiunile de ordin strategic ale comandantului operației civile.
   (4)   Șeful misiunii răspunde de execuția bugetului EUCAP SAHEL Niger. În acest scop, șeful misiunii semnează un contract cu Comisia.
   (5)   Șeful misiunii răspunde de controlul disciplinar asupra personalului. În cazul personalului detașat, acțiunile disciplinare se exercită de către autoritatea națională, în conformitate cu normele naționale, de către instituția Uniunii competentă sau de către SEAE.
   (6)   Șeful misiunii este reprezentantul EUCAP SAHEL Niger în teatrul de operații și asigură o vizibilitate adecvată a EUCAP SAHEL Niger.
   (7)   Șeful misiunii asigură coordonarea, după caz, cu alți actori ai Uniunii prezenți pe teren. Fără a aduce atingere lanțului de comandă, șeful misiunii primește orientări politice la nivel local din partea șefului delegației Uniunii în Niger.
   (8)   În contextul celulei de proiect, șeful misiunii este autorizat să recurgă la contribuții financiare din partea statelor membre sau a unor state terțe pentru punerea în aplicare a proiectelor identificate drept completând într-un mod coerent celelalte acțiuni ale EUCAP SAHEL Niger, dacă proiectul este:

               (a)

               prevăzut în fișa de impact bugetar aferentă prezentei decizii sau

               (b)

               inclus în cursul EUCAP SAHEL Niger în fișa de impact bugetar la cererea șefului misiunii.

         În acest caz, șeful misiunii încheie un acord cu statele vizate, care acoperă în special procedurile specifice pentru soluționarea oricăror plângeri formulate de părți terțe cu privire la prejudiciile suferite în urma acțiunilor sau omisiunilor din partea șefului misiunii în utilizarea fondurilor furnizate de statele participante.
   În niciun caz, statele participante nu pot angaja răspunderea Uniunii sau a ÎR în temeiul acțiunilor sau omisiunilor șefului misiunii în utilizarea fondurilor din partea statelor respective.
   Articolul 7
   Personal
   (1)   EUCAP SAHEL Niger este formată în principal din personal detașat de statele membre, de instituțiile Uniunii sau de SEAE. Fiecare stat membru, instituție a Uniunii și SEAE suportă cheltuielile aferente tuturor membrilor personalului pe care i-a detașat, inclusiv cheltuieli de călătorie spre și dinspre locul de desfășurare, salarii, asigurări medicale și indemnizații, altele decât diurnele aplicabile.
   (2)   Statul membru, instituția Uniunii sau SEAE răspunde de soluționarea oricăror reclamații privind detașarea, fie din partea membrului respectiv detașat, fie cu privire la acesta, precum și de introducere a oricărei acțiuni împotriva persoanei respective.
   (3)   EUCAP SAHEL Niger recrutează personal internațional și local pe bază de contract, în cazul în care funcțiile necesare nu pot fi asigurate de personal detașat de statele membre. În mod excepțional, în cazuri justificate corespunzător, în cazul în care nu sunt disponibili candidați calificați din statele membre, pot fi recrutați, după caz, pe bază de contract, resortisanți ai unor state terțe participante.
   (4)   Condițiile de angajare și drepturile și obligațiile personalului internațional și local se stabilesc prin contracte între șeful misiunii și membrii personalului.
   Articolul 8
   Statutul EUCAP SAHEL Niger și al personalului acesteia
   Statutul EUCAP SAHEL Niger și al personalului acesteia, inclusiv, după caz, privilegiile, imunitățile și alte garanții necesare pentru executarea și derularea în bune condiții a EUCAP SAHEL Niger, face obiectul unui acord încheiat în temeiul articolului 37 din TUE și în conformitate cu procedura prevăzută la articolul 218 din Tratatul privind funcționarea Uniunii Europene.
   Articolul 9
   Controlul politic și conducerea strategică
   (1)   COPS exercită controlul politic și conducerea strategică a EUCAP SAHEL Niger, sub responsabilitatea Consiliului și a ÎR. Consiliul autorizează COPS să ia deciziile relevante în conformitate cu articolul 38 paragraful al treilea din TUE. Această autorizare include competența de a numi șeful misiunii, la propunerea ÎR, și de a modifica atât conceptul de operații Plus (CONOPS Plus), cât și planul de operații (OPLAN). Competențele decizionale cu privire la obiectivele EUCAP SAHEL Niger și cu privire la încheierea acesteia revin în continuare Consiliului.
   (2)   COPS raportează periodic Consiliului.
   (3)   COPS primește periodic și atunci când este necesar rapoarte din partea comandantului operației civile și a șefului misiunii cu privire la chestiuni aflate în sfera de competență a acestora.
   Articolul 10
   Participarea statelor terțe
   (1)   Fără a aduce atingere autonomiei decizionale a Uniunii și cadrului instituțional unic al acesteia, statele terțe pot fi invitate să contribuie la EUCAP SAHEL Niger, cu condiția să își asume cheltuielile care decurg din detașarea personalului lor, inclusiv salariile, asigurările pentru orice risc, diurnele și cheltuielile de deplasare spre și dinspre Niger și să contribuie, după caz, la cheltuielile de funcționare a EUCAP SAHEL Niger.
   (2)   Statele terțe care contribuie la EUCAP SAHEL Niger au aceleași drepturi și obligații în ceea ce privește gestionarea zilnică a EUCAP SAHEL Niger ca și statele membre.
   (3)   Consiliul autorizează COPS să adopte deciziile relevante privind acceptarea contribuțiilor propuse și să instituie un comitet al participanților.
   (4)   Modalitățile detaliate privind participarea statelor terțe fac obiectul unor acorduri încheiate în conformitate cu articolul 37 din TUE și al unor dispoziții tehnice suplimentare, dacă este cazul. În cazul în care Uniunea și un stat terț încheie sau au încheiat un acord privind instituirea unui cadru pentru participarea respectivului stat terț la operațiile Uniunii de gestionare a crizelor, dispozițiile respectivului acord se aplică în contextul EUCAP SAHEL Niger.
   Articolul 11
   Securitate
   (1)   Comandantul operației civile oferă șefului misiunii îndrumări privind planificarea măsurilor de securitate și asigură punerea în aplicare adecvată și eficace a acestora de către EUCAP SAHEL Niger în conformitate cu articolul 5.
   (2)   Șeful misiunii este responsabil pentru securitatea EUCAP SAHEL Niger și pentru asigurarea respectării cerințelor minime de securitate aplicabile EUCAP SAHEL Niger, în conformitate cu politica Uniunii privind securitatea personalului desfășurat în afara Uniunii cu atribuții operaționale în temeiul titlului V din TUE, precum și cu instrumentele conexe acesteia.
   (3)   Șeful misiunii este asistat de un ofițer de securitate al misiunii (OSM), care se află sub autoritatea șefului misiunii și menține, de asemenea, o relație funcțională strânsă cu SEAE.
   (4)   Personalul EUCAP SAHEL Niger urmează o instruire obligatorie în domeniul securității înainte de a-și prelua atribuțiile, în conformitate cu OPLAN. De asemenea, personalul EUCAP SAHEL Niger urmează periodic, în teatrul de operații, reinstruiri organizate de OSM.
   (5)   Șeful misiunii asigură protecția informațiilor UE clasificate în conformitate cu Decizia 2011/292/UE a Consiliului din 31 martie 2011 privind normele de securitate pentru protecția informațiilor UE clasificate (1).
   Articolul 12
   Celula de supraveghere
   Se activează celula de supraveghere pentru EUCAP SAHEL Niger.
   Articolul 13
   Dispoziții financiare
   (1)   Valoarea de referință financiară destinată acoperirii cheltuielilor aferente EUCAP SAHEL Niger pentru primele 12 luni este de 8 700 000 EUR. Valoarea de referință financiară pentru perioadele ulterioare se decide de către Consiliu.
   (2)   Toate cheltuielile sunt gestionate în conformitate cu normele și procedurile aplicabile bugetului general al Uniunii.
   (3)   Resortisanții statelor terțe participante și resortisanții țării-gazdă și ai țărilor învecinate sunt autorizați să participe la proceduri de ofertare pentru contracte. Sub rezerva aprobării de către Comisie, șeful misiunii poate încheia acorduri de natură tehnică privind furnizarea de echipamente, servicii și spații pentru EUCAP SAHEL Niger cu statele membre, cu statele terțe participante și cu alți actori internaționali.
   (4)   Dispozițiile financiare respectă cerințele operaționale ale EUCAP SAHEL Niger, inclusiv compatibilitatea echipamentelor și interoperabilitatea echipelor acesteia.
   (5)   Șeful misiunii se află în întregime sub autoritatea Comisiei și este supravegheat de către aceasta în activitățile întreprinse în cadrul contractului său.
   (6)   Cheltuielile aferente EUCAP SAHEL Niger sunt eligibile începând cu data adoptării prezentei decizii.
   Articolul 14
   Coerența răspunsului Uniunii și coordonarea
   (1)   ÎR asigură coerența dintre punerea în aplicare a prezentei decizii și acțiunea externă a Uniunii în general, inclusiv programele de dezvoltare ale Uniunii.
   (2)   Fără a aduce atingere lanțului de comandă, șeful misiunii acționează în strânsă coordonare cu delegația Uniunii de la Niamey pentru a asigura coerența acțiunii Uniunii în Niger.
   (3)   Șeful misiunii acționează în strânsă coordonare cu șefii de misiune ai statelor membre prezenți în Niger.
   Articolul 15
   Comunicarea informațiilor
   (1)   ÎR este autorizat să comunice statelor terțe asociate prezentei decizii, după caz și în conformitate cu nevoile EUCAP SAHEL Niger, informații UE clasificate până la nivelul „CONFIDENTIEL UE/EU CONFIDENTIAL” generate în scopul EUCAP SAHEL Niger, în conformitate cu Decizia 2011/292/UE.
   (2)   În caz de nevoie operațională specifică și imediată, ÎR este, de asemenea, autorizat să comunice statului-gazdă orice informații UE clasificate până la nivelul „RESTREINT UE/EU RESTRICTED” generate în scopul EUCAP SAHEL Niger, în conformitate cu Decizia 2011/292/UE. Între ÎR și autoritățile competente ale statului-gazdă se încheie acorduri în acest sens.
   (3)   ÎR este autorizat să comunice statelor terțe asociate prezentei decizii orice documente UE neclasificate privind deliberările Consiliului referitoare la EUCAP SAHEL Niger și care intră sub incidența obligației de secret profesional, în temeiul articolului 6 alineatul (1) din Regulamentul de procedură al Consiliului (2).
   (4)   ÎR poate delega competențele prevăzute la alineatele (1) - (3), precum și capacitatea de a încheia acordurile prevăzute la alineatul (2), unor persoane aflate sub autoritatea sa, comandantului operației civile și/sau șefului misiunii.
   Articolul 16
   Intrarea în vigoare și durata
   Prezenta decizie intră în vigoare la data adoptării.
   Aceasta se aplică pentru o perioadă de 24 de luni.

      Adoptată la Bruxelles, 16 iulie 2012.

            Pentru Consiliu

            Președintele

         S. ALETRARIS

      (1)  JO L 141, 27.5.2011, p. 17.

      (2)  Decizia 2009/937/UE a Consiliului din 1 decembrie 2009 de adoptare a regulamentului său de procedură (JO L 325, 11.12.2009, p. 35).


title: Decizia (PESC) 2015/331 a Consiliului din 2 martie 2015 de prelungire a mandatului Reprezentantului Special al Uniunii Europene în Afganistan

text:
               3.3.2015

               RO

               Jurnalul Oficial al Uniunii Europene

               L 58/66

         DECIZIA (PESC) 2015/331 A CONSILIULUI
   din 2 martie 2015
   de prelungire a mandatului Reprezentantului Special al Uniunii Europene în Afganistan
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 33 și articolul 31 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 22 iulie 2013, Consiliul a adoptat Decizia 2013/393/PESC (1) de numire a domnului Franz-Michael SKJOLD MELLBIN în calitate de Reprezentant Special al Uniunii Europene (RSUE) în Afganistan. Mandatul RSUE urmează să expire la 28 februarie 2015.

               (2)

               Mandatul RSUE ar trebui prelungit pentru o perioadă suplimentară de opt luni.

               (3)

               RSUE își va executa mandatul în contextul unei situații care s-ar putea deteriora și care ar putea împiedica atingerea obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Reprezentantul Special al Uniunii Europene
   Mandatul domnului Franz-Michael SKJOLD MELLBIN în calitate de RSUE în Afganistan se prelungește până la 31 octombrie 2015. Consiliul poate decide cu privire la finalizarea anticipată a mandatului RSUE, pe baza unei evaluări a Comitetului politic și de securitate (COPS) și a unei propuneri din partea Înaltului Reprezentant al Uniunii pentru afaceri externe și politica de securitate (ÎR).
   Articolul 2
   Obiective de politică
   RSUE reprezintă Uniunea și promovează obiectivele de politică ale Uniunii în Afganistan, în strânsă cooperare cu reprezentanții statelor membre în Afganistan. Mai precis, RSUE:

               (a)

               contribuie la punerea în aplicare a Declarației comune UE-Afganistan și a strategiei UE în Afganistan pentru perioada 2014-2016;

               (b)

               sprijină dialogul politic dintre Uniune și Afganistan;

               (c)

               sprijină rolul central jucat de Organizația Națiunilor Unite (ONU) în Afganistan, cu accent deosebit pe contribuția la o mai bună coordonare a asistenței internaționale, promovând astfel punerea în aplicare a comunicatelor conferințelor de la Bonn, Chicago, Tokio și Londra, precum și a rezoluțiilor ONU relevante.

         Articolul 3
   Mandat
   Pentru îndeplinirea mandatului său, în strânsă cooperare cu reprezentanții statelor membre în Afganistan, RSUE:

               (a)

               promovează perspectiva Uniunii asupra procesului politic și a evoluțiilor din Afganistan;

               (b)

               menține o legătură strânsă cu instituțiile afgane relevante și sprijină dezvoltarea acestora, în special guvernul și parlamentul, precum și autoritățile locale. De asemenea, ar trebui să se mențină contactul cu alte grupuri politice afgane și cu alți actori relevanți din Afganistan, în special cu cei relevanți din sfera societății civile;

               (c)

               menține o legătură strânsă cu părțile interesate relevante, internaționale și regionale, din Afganistan, în special cu reprezentantul special al Secretarului General al ONU și cu reprezentantul civil superior al Organizației Tratatului Atlanticului de Nord (NATO), precum și cu alte organizații și parteneri-cheie;

               (d)

               oferă consiliere cu privire la progresele înregistrate în atingerea obiectivelor Declarației comune UE-Afganistan, ale strategiei UE în Afganistan pentru perioada 2014-2016 și ale comunicatelor conferințelor de la Bonn, Chicago, Tokio și Londra, în special în următoarele domenii:

                           (i)

                           consolidarea capacităților civile, în special la nivel subnațional;

                           (ii)

                           buna guvernanță și crearea instituțiilor necesare existenței statului de drept, în special a unui sistem judiciar independent;

                           (iii)

                           reformele electorale și constituționale;

                           (iv)

                           reformele sectorului de securitate, inclusiv consolidarea instituțiilor judiciare și a statului de drept, a armatei naționale și a forțelor de poliție și, în special, dezvoltarea serviciului civil de poliție;

                           (v)

                           promovarea creșterii economice, în special a agriculturii și a dezvoltării rurale;

                           (vi)

                           respectarea obligațiilor internaționale ale Afganistanului cu privire la drepturile omului, inclusiv respectarea drepturilor persoanelor care aparțin minorităților și a drepturilor femeilor și ale copiilor;

                           (vii)

                           respectarea principiilor democratice și a statului de drept;

                           (viii)

                           promovarea participării femeilor în administrația publică, în societatea civilă și, în conformitate cu Rezoluția 1325 (2000) a Consiliului de Securitate al ONU, în cadrul procesului de pace;

                           (ix)

                           respectarea obligațiilor internaționale ale Afganistanului, inclusiv cooperarea în cadrul eforturilor internaționale de combatere a terorismului, a traficului ilicit de stupefiante și a traficului de ființe umane, a proliferării armelor de distrugere în masă și a materialelor aferente;

                           (x)

                           facilitarea asistenței umanitare și returnarea organizată a refugiaților și a persoanelor strămutate în interiorul țării; precum și

                           (xi)

                           consolidarea eficienței prezenței și a activităților Uniunii în Afganistan și contribuția la elaborarea rapoartelor periodice de punere în aplicare privind noua strategie a UE în Afganistan pentru perioada 2014-2016, solicitate de Consiliu;

               (e)

               participă activ la forumurile locale de coordonare, precum Consiliul mixt de coordonare și monitorizare, și informează permanent și pe deplin statele membre neparticipante cu privire la deciziile luate la aceste niveluri;

               (f)

               oferă consiliere cu privire la participarea și la pozițiile Uniunii în cadrul conferințelor internaționale privind Afganistanul;

               (g)

               joacă un rol activ în promovarea cooperării regionale prin intermediul inițiativelor relevante, inclusiv procesul de la Istanbul și Conferința economică regională privind Afganistanul (RECCA);

               (h)

               contribuie la punerea în aplicare a politicii Uniunii în domeniul drepturilor omului și a orientărilor UE privind drepturile omului, în special în ceea ce privește femeile și copiii din zonele afectate de conflict, mai ales prin monitorizarea și abordarea evoluțiilor în acest domeniu;

               (i)

               furnizează, după caz, sprijin pentru un proces de pace favorabil incluziunii și condus de partenerii afgani, care să conducă la un acord politic conform cu „punctele esențiale” convenite la Conferința de la Bonn.

         Articolul 4
   Executarea mandatului
   (1)   RSUE răspunde de executarea mandatului, acționând sub autoritatea ÎR.
   (2)   COPS menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere competențelor ÎR.
   (3)   RSUE își desfășoară activitatea în strânsă coordonare cu Serviciul European de Acțiune Externă (SEAE) și cu departamentele relevante ale acestuia.
   Articolul 5
   Finanțare
   (1)   Valoarea de referință financiară destinată să acopere cheltuielile aferente mandatului RSUE în perioada 1 martie 2015-31 octombrie 2015 este de 3 975 000 EUR.
   (2)   Cheltuielile sunt gestionate în conformitate cu procedurile și normele aplicabile bugetului general al Uniunii.
   (3)   Gestionarea cheltuielilor face obiectul unui contract între RSUE și Comisie. RSUE răspunde în fața Comisiei pentru toate cheltuielile.
   Articolul 6
   Constituirea și componența echipei
   (1)   În limitele mandatului RSUE și ale mijloacelor financiare aferente puse la dispoziție, RSUE răspunde de constituirea unei echipe. Echipa este formată din experți în chestiuni politice specifice, conform mandatului. RSUE informează în mod prompt și regulat Consiliul și Comisia cu privire la componența echipei.
   (2)   Statele membre, instituțiile Uniunii și SEAE pot propune detașarea de personal care să lucreze cu RSUE. Remunerarea personalului detașat respectiv este asigurată de statul membru, de instituția Uniunii în cauză ori de SEAE, după caz. Experții detașați de statele membre pe lângă instituțiile Uniunii sau SEAE pot, de asemenea, să fie afectați să lucreze cu RSUE. Membrii personalului contractat la nivel internațional trebuie să fie resortisant al unui stat membru.
   (3)   Toți membrii personalului detașat rămân sub autoritatea administrativă a statului membru sau a instituției Uniunii care i-a detașat ori a SEAE și își duc la îndeplinire sarcinile și acționează în interesul mandatului RSUE.
   Articolul 7
   Privilegiile și imunitățile RSUE și ale personalului RSUE
   Privilegiile, imunitățile și alte garanții necesare îndeplinirii și bunei desfășurări a misiunii RSUE și ale membrilor personalului RSUE se stabilesc împreună cu țara-gazdă, după caz. Statele membre și SEAE oferă tot sprijinul necesar în acest sens.
   Articolul 8
   Securitatea informațiilor UE clasificate
   RSUE și membrii echipei acestuia respectă principiile și standardele minime de securitate stabilite prin Decizia 2013/488/UE a Consiliului (2).
   Articolul 9
   Accesul la informații și asistență logistică
   (1)   Statele membre, Comisia și Secretariatul General al Consiliului garantează accesul RSUE la toate informațiile relevante.
   (2)   Delegațiile Uniunii și/sau ale statele membre, după caz, furnizează asistență logistică în regiune.
   Articolul 10
   Securitate
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, conform mandatului său și condițiilor de securitate din regiunea geografică pentru care este responsabil, pentru a asigura securitatea întregului personal aflat sub directa sa autoritate, în special prin:

               (a)

               elaborarea unui plan de securitate specific, pe baza orientărilor primite din partea SEAE, care să includă măsuri de securitate fizice, organizatorice și procedurale specifice, destinate gestionării deplasării personalului în condiții de siguranță către zona geografică și în interiorul acesteia și gestionării incidentelor de securitate, precum și un plan de urgență și de evacuare a biroului;

               (b)

               asigurarea faptului că întregul personal desfășurat în afara Uniunii beneficiază de asigurare pentru un grad înalt de risc, necesară în condițiile specifice zonei geografice;

               (c)

               asigurarea faptului că toți membrii echipei RSUE care urmează să fie desfășurați în afara Uniunii, inclusiv personalul contractat la nivel local, au participat, înainte de sosirea în zona geografică sau imediat după aceasta, la cursuri adecvate de instruire în domeniul securității, pe baza clasificărilor de risc atribuite zonei respective;

               (d)

               asigurarea punerii în aplicare a tuturor recomandărilor formulate de comun acord ca urmare a evaluărilor periodice privind securitatea, și transmiterea către Consiliu, ÎR și Comisie de rapoarte scrise cu privire la punerea în aplicare a acestora și la alte aspecte legate de securitate, în cadrul raportului intermediar și al raportului de executare a mandatului.

         Articolul 11
   Raportarea
   RSUE transmite periodic rapoarte către ÎR și COPS. De asemenea, RSUE prezintă rapoarte grupurilor de lucru ale Consiliului, dacă este necesar. Rapoartele periodice sunt difuzate prin rețeaua COREU. RSUE poate prezenta rapoarte Consiliului Afaceri Externe. În conformitate cu articolul 36 din tratat, RSUE poate fi implicat în activitatea de informare a Parlamentului European.
   Articolul 12
   Coordonare
   (1)   RSUE contribuie la unitatea, coerența și eficacitatea acțiunii Uniunii și la asigurarea faptului că toate instrumentele Uniunii și toate acțiunile statelor membre sunt angajate într-un mod consecvent pentru a atinge obiectivele de politică ale Uniunii. Activitățile RSUE sunt coordonate cu cele ale Comisiei, precum și cu cele ale delegației Uniunii în Pakistan. RSUE informează periodic misiunile statelor membre și delegațiile Uniunii.
   (2)   Pe teren, se menține o strânsă legătură cu șefii de misiune ai statelor membre și cu șefii delegațiilor Uniunii. Aceștia depun toate eforturile pentru a susține RSUE în executarea mandatului său. RSUE furnizează orientări politice locale șefului Misiunii de poliție a UE în Afganistan (EUPOL AFGHANISTAN). RSUE și comandantul operației civile se consultă reciproc în funcție de necesități. RSUE stabilește, de asemenea, contacte strânse cu alți factori internaționali și regionali de pe teren.
   Articolul 13
   Asistență în cazul sesizărilor
   RSUE și personalul acestuia oferă asistență pentru furnizarea elementelor de răspuns la orice sesizare sau altă obligație născute din mandatele precedenților RSUE în Afganistan și oferă, în acest sens, asistență administrativă și acces la dosarele relevante.
   Articolul 14
   Revizuire
   Punerea în aplicare a prezentei decizii și coerența acesteia în raport cu alte contribuții ale Uniunii în regiune se revizuiesc periodic. RSUE prezintă Consiliului, ÎR și Comisiei un raport cuprinzător privind executarea mandatului până la sfârșitul lui august 2015.
   Articolul 15
   Intrarea în vigoare
   Prezenta decizie intră în vigoare la data adoptării.
   Se aplică de la 1 martie 2015.

      Adoptată la Bruxelles, 2 martie 2015.

            Pentru Consiliu

            Președintele

         D. REIZNIECE-OZOLA

      (1)  Decizia 2013/393/PESC a Consiliului din 22 iulie 2013 de modificare a Deciziei 2013/382/PESC de prelungire a mandatului Reprezentantului Special al Uniunii Europene în Afganistan (JO L 198, 23.7.2013, p. 47).

      (2)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).


title: Decizia 2012/281/PESC a Consiliului din 29 mai 2012 în cadrul Strategiei europene de securitate de sprijinire a propunerii Uniunii privind instituirea unui cod de conduită internațional pentru activitățile din spațiul cosmic

text:
               30.5.2012

               RO

               Jurnalul Oficial al Uniunii Europene

               L 140/68

         DECIZIA 2012/281/PESC A CONSILIULUI
   din 29 mai 2012
   în cadrul Strategiei europene de securitate de sprijinire a propunerii Uniunii privind instituirea unui cod de conduită internațional pentru activitățile din spațiul cosmic
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 26 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               Activitățile spațiale se află în plină dezvoltare, iar importanța acestora este capitală. Spațiul reprezintă o resursă pentru toate țările lumii. Cele care în prezent nu desfășoară activități spațiale vor face acest lucru în viitor. Prin urmare, Uniunea consideră consolidarea securității activităților din spațiul cosmic ca fiind un obiectiv important care va contribui la dezvoltarea și securitatea statelor. Acest obiectiv se înscrie în politica spațială a Uniunii.

               (2)

               La 12 decembrie 2003, Consiliul European a adoptat o Strategie europeană de securitate care identifica provocările și amenințările la nivel mondial și solicita instaurarea unei ordini internaționale guvernate de lege, bazate pe un multilateralism eficace și pe instituții internaționale funcționale.

               (3)

               Strategia europeană de securitate recunoaște Carta Organizației Națiunilor Unite ca fiind cadrul fundamental pentru relațiile internaționale și susține consolidarea Organizației Națiunilor Unite și dotarea acesteia cu mijloacele necesare pentru a-și îndeplini responsabilitățile și pentru a acționa în mod eficace. Uniunea întreprinde eforturi pentru a obține un nivel ridicat de cooperare în toate domeniile relațiilor internaționale, între altele pentru menținerea păcii, prevenirea conflictelor și consolidarea securității internaționale, în conformitate cu obiectivele și principiile Cartei Organizației Națiunilor Unite.

               (4)

               Uniunea își exprimă angajamentul de a elabora și de a pune în aplicare măsuri de consolidare a transparenței și a încrederii în vederea obținerii unei securități sporite în spațiul cosmic. De asemenea, Uniunea se declară deosebit de preocupată de chestiunea riscurilor generate de deșeurile cosmice, indiferent de originea acestora, care afectează activitățile prezente și viitoare.

               (5)

               La 18 septembrie 2007, în răspunsul său la Rezoluția 61/75 a Adunării Generale a ONU din 6 decembrie 2006, Uniunea sublinia faptul că adoptarea unui „cod rutier” opțional privind activitățile din spațiul cosmic care să promoveze bunele practici între actorii implicați în explorarea spațiului ar contribui la îndeplinirea obiectivului menționat.

               (6)

               În concluziile sale din 8-9 decembrie 2008, Consiliul a sprijinit primul proiect privind un cod de conduită internațional pentru activitățile din spațiul cosmic, la care statele ar participa din inițiativă proprie și care cuprindea măsuri de consolidare a transparenței și a încrederii, ca bază pentru consultări cu țări terțe cheie care desfășoară activități spațiale sau care au interese în desfășurarea de activități spațiale, având ca obiectiv elaborarea unui text care să fie acceptabil pentru marea majoritate a statelor.

               (7)

               Luând în considerare consultările cu principalele puteri spațiale, Uniunea Europeană a elaborat o versiune revizuită a proiectului de cod de conduită pe baza căruia, la 27 septembrie 2010, Consiliul a conferit Înaltului Reprezentant al Uniunii pentru afaceri externe și politica de securitate un mandat de a efectua consultări suplimentare mai ample,

         ADOPTĂ PREZENTA DECIZIE:
   Articolul 1
   Pentru a sprijini propunerea sa privind instituirea unui cod de conduită internațional pentru activitățile din spațiul cosmic, Uniunea urmărește atingerea următoarelor obiective:

               —

               desfășurarea de consultări cu statele active sau neactive încă în domeniul spațial pentru a discuta pe marginea propunerii și a reuni opiniile acestora;

               —

               obținerea sprijinului experților pentru procesul de elaborare a unui cod de conduită internațional pentru activitățile din spațiul cosmic.

         Articolul 2
   (1)   În acest context, proiectele care urmează a fi susținute de către Uniune cuprind următoarele activități specifice:

               (a)

               activități de informare: promovarea propunerii privind instituirea unui cod de conduită internațional pentru activitățile din spațiul cosmic;

               (b)

               organizarea a (până la) trei reuniuni multilaterale la nivel de experți pentru a discuta propunerea privind instituirea unui cod de conduită internațional;

               (c)

               coordonarea unui grup de experți neguvernamentali.

         (2)   Proiectele și activitățile specifice menționate sunt descrise în detaliu în anexă.
   Articolul 3
   (1)   Înaltul Reprezentant al Uniunii pentru afaceri externe și politica de securitate (denumit în continuare „Înaltul Reprezentant”) răspunde de punerea în aplicare a prezentei decizii.
   (2)   Punerea în aplicare din punct de vedere tehnic a proiectelor menționate la articolul 2 este realizată de Institutul Națiunilor Unite pentru Cercetare în Domeniul Dezarmării („UNIDIR”). UNIDIR îndeplinește aceste sarcini sub responsabilitatea Înaltului Reprezentant. În acest scop, Înaltul Reprezentant încheie acordurile necesare cu UNIDIR.
   Articolul 4
   (1)   Valoarea financiară de referință pentru punerea în aplicare a proiectelor menționate la articolul 2 este de 1 490 000 EUR.
   (2)   Gestionarea cheltuielilor finanțate din cuantumul prevăzut la alineatul (1) se face în conformitate cu procedurile Uniunii și cu normele aplicabile bugetului general al Uniunii.
   (3)   Comisia supraveghează punerea în aplicare corespunzătoare a contribuției Uniunii prevăzute la alineatul (1). În acest scop, Comisia încheie un acord de finanțare cu UNIDIR. Acordul prevede obligația UNIDIR de a asigura o vizibilitate adecvată a contribuției Uniunii în raport cu mărimea acestei contribuții.
   (4)   Comisia depune eforturile necesare pentru a încheia acordul de finanțare menționat la alineatul (3) cât mai curând posibil după intrarea în vigoare a prezentei decizii. Aceasta informează Consiliul cu privire la eventualele dificultăți care intervin în cursul procesului și cu privire la data încheierii acordului de finanțare.
   Articolul 5
   (1)   Înaltul Reprezentant raportează Consiliului cu privire la punerea în aplicare a prezentei decizii pe baza rapoartelor periodice care sunt pregătite de UNIDIR. Rapoartele respective formează baza pentru evaluarea efectuată de Consiliu.
   (2)   Comisia furnizează informații cu privire la aspectele financiare ale punerii în aplicare a proiectelor menționate la articolul 2.
   Articolul 6
   Prezenta decizie intră în vigoare la data adoptării.
   Aceasta expiră la 18 de luni de la data încheierii acordului de finanțare menționat la articolul 4 alineatul (3) sau la șase luni de la data adoptării, în cazul în care în acest interval nu se încheie niciun acord de finanțare.

      Adoptată la Bruxelles, 29 mai 2012.

            Pentru Consiliu

            Președintele

         N. WAMMEN

      ANEXĂ LA DECIZIA CONSILIULUI DE SPRIJINIRE A PROPUNERII UNIUNII PRIVIND INSTITUIREA UNUI COD DE CONDUITĂ INTERNAȚIONAL PENTRU ACTIVITĂȚILE DIN SPAȚIUL COSMIC
      1.   Cadru general și obiective

      Activitățile spațiale se află în plină dezvoltare, iar importanța acestora este capitală. Spațiul reprezintă o resursă pentru toate țările lumii. Cele care în prezent nu desfășoară activități spațiale vor face acest lucru în viitor. Prin urmare, Uniunea consideră că este necesară creșterea securității în spațiul cosmic și este de părere că un proces pragmatic și progresiv poate contribui la îndeplinirea acestui obiectiv. Uniunea își exprimă angajamentul de a elabora și de a pune în aplicare măsuri de consolidare a transparenței și a încrederii în vederea obținerii unei siguranțe și a unei securități sporite în spațiul cosmic. De asemenea, Uniunea se declară deosebit de preocupată de chestiunea riscurilor generate de deșeurile cosmice care afectează activitățile prezente și viitoare.
      La 18 septembrie 2007, în răspunsul său la Rezoluția 61/75 a Adunării generale a ONU din 6 decembrie 2006, Uniunea sublinia faptul că adoptarea unui „cod rutier” opțional privind activitățile din spațiul cosmic care să promoveze bunele practici între actorii implicați în explorarea spațiului ar contribui la îndeplinirea acestui obiectiv.
      În concluziile sale din 8-9 decembrie 2008, Consiliul a sprijinit primul proiect privind un cod de conduită internațional pentru activitățile din spațiul cosmic, la care statele ar participa din inițiativă proprie și care cuprindea măsuri de consolidare a transparenței și a încrederii, ca bază pentru consultări cu țări terțe-cheie care desfășoară activități spațiale sau au interese în spațiul cosmic, având ca obiectiv elaborarea unui text care să fie acceptabil pentru marea majoritate a statelor. Luând în considerare consultările cu principalele puteri spațiale, Uniunea a elaborat o versiune revizuită a proiectului de cod de conduită pe baza căruia, la 27 septembrie 2010, Consiliul a conferit Înaltului Reprezentant al Uniunii pentru afaceri externe și politica de securitate (denumit în continuare „Înaltul Reprezentant”) un mandat de a efectua consultări suplimentare mai ample.
      Pentru a sprijini propunerea Uniunii privind instituirea unui cod de conduită internațional pentru activitățile din spațiul cosmic și pentru a duce la îndeplinire mandatul conferit Înaltului Reprezentant, Uniunea urmărește atingerea următoarelor obiective:

                  —

                  consultarea cât mai multor țări active sau neactive încă în domeniul spațial pentru a discuta pe marginea acestei propuneri și a reuni opiniile acestora, în special prin organizarea uneia sau a mai multor (maximum trei) reuniuni multilaterale la nivel de experți în vederea dezbaterii acestei inițiative;

                  —

                  obținerea sprijinului experților pentru procesul de elaborare a unui cod de conduită internațional pentru activitățile din spațiul cosmic.

            Acțiunea Uniunii este ghidată de următoarele principii:

                  (a)

                  importanța recunoscută a asigurării durabilității pe termen lung, a previzibilității și a unei securități sporite în mediul spațiului cosmic;

                  (b)

                  necesitatea de a crea o înțelegere reciprocă și de a identifica punctele comune;

                  (c)

                  importanța sprijinirii la nivel național și regional a oricărui viitor cod de conduită internațional pentru activitățile din spațiul cosmic.

            2.   Proiecte

      2.1.   Proiectul nr. 1: Activități de informare: promovarea propunerii privind instituirea unui cod de conduită internațional pentru activitățile din spațiul cosmic

      2.1.1.   Scopul proiectului

      Stabilirea dialogului cu părțile interesate potențiale ale codului de conduită internațional prin organizarea de seminare la nivel regional/subregional, pentru a extinde sfera de cunoștințe existentă și înțelegerea principiilor codului de conduită internațional propus
      2.1.2.   Rezultatele proiectului

                  (a)

                  Sporirea nivelului de conștientizare, a cunoștințelor și a înțelegerii codului de conduită internațional propus, precum și a proceselor de dezvoltare continuă a acestuia

                  (b)

                  O consolidarea climatului în vederea realizării de progrese politice

                  (c)

                  O mai bună înțelegere din partea părților interesate a domeniilor în care există un consens cu privire la necesitatea sporirii securității spațiului și obținerea unui acord privind căile de urmat

                  (d)

                  O mai bună coordonare între părțile interesate

                  (e)

                  Identificarea necesităților de dezvoltare a activităților regionale și naționale în vederea intensificării procesului de elaborare a unui cod de conduită internațional pentru activitățile spațiale

            2.1.3.   Descrierea proiectului

                  (a)

                  Se preconizează crearea a maximum șase seminare regionale sau subregionale cu un număr de maximum 30 de participanți, în colaborare, dacă este cazul, cu organizații internaționale, regionale sau naționale, atât guvernamentale, cât și neguvernamentale

                  (b)

                  Compilarea și prezentarea rezultatelor către Uniune și către alte părți interesate, după caz, inclusiv prin mijloace electronice

            2.2.   Proiectul nr. 2: Sprijin de fond acordat Înaltului Reprezentant în reuniunile/consultările sale cu statele

      2.2.1.   Scopul proiectului

                  (a)

                  Furnizarea către Uniune a unor informații și analize detaliate cu privire la opiniile și orientarea adoptate de către părțile interesate potențiale la codul de conduită internațional

                  (b)

                  Organizarea unei campanii coordonate de consultări individuale cu principalele părți interesate în vederea sprijinirii/pregătirii/monitorizării consultărilor Înaltului Reprezentant

                  (c)

                  Evaluarea observațiilor culese prin participarea la consultările Înaltului Reprezentant

            2.2.2.   Rezultatele proiectului

                  (a)

                  Evaluări scrise privind modalitatea optimă de a intra în contact cu părțile interesate potențiale la codul de conduită internațional

                  (b)

                  Evaluări scrise ale observațiilor culese și ale propunerilor de revizuire a textului

                  (c)

                  Contribuții scrise în sprijinul reuniunii (reuniunilor) multilaterale la nivel de experți

            2.2.3.   Descrierea proiectului

                  (a)

                  Pregătirea unui număr de documente auxiliare/studii de fond în vederea sprijinirii/pregătirii/monitorizării consultărilor cu Înaltul Reprezentant și a reuniunii (reuniunilor) multilaterale la nivel de experți

                  (b)

                  O campanie coordonată de consultări individuale cu principalele părți interesate:

                              —

                              maximum 20 de reuniuni individuale și ședințe de informare;

                              —

                              coordonarea contribuțiilor la proces, inclusiv prin mijloace electronice;

                              —

                              selecția statelor și a organizațiilor pentru o astfel de coordonare se va face în funcție de nivelul lor de implicare în chestiunile privind securitatea spațiului, de implicarea lor anterioară în propunerea privind instituirea codului de conduită internațional și de rolul pe care acestea l-au jucat în facilitarea progreselor diplomatice globale la nivel regional sau internațional.

                  (c)

                  Compilarea și prezentarea rezultatelor către Înaltul Reprezentant și către alte părți interesate, după caz, inclusiv prin mijloace electronice

            2.3.   Proiectul nr. 3: Organizarea a maximum trei reuniuni multilaterale la nivel de experți pentru a discuta propunerea privind instituirea unui cod de conduită internațional

      2.3.1.   Scopul proiectului

      Reunirea de experți pentru a discuta propunerea privind instituirea unui cod de conduită internațional
      2.3.2.   Rezultatele proiectului

                  (a)

                  Crearea unui forum de dezbateri pe marginea propunerii privind instituirea unui cod de conduită internațional

                  (b)

                  Realizarea de progrese diplomatice în ceea ce privește discuțiile referitoare la codul de conduită internațional

            2.3.3.   Descrierea proiectului

      Organizarea a maximum trei reuniuni multilaterale la nivel de experți cu participarea a maximum 160 de persoane pe parcursul primelor 16 luni ale proiectului

                  —

                  Se propune ca prima reuniune să aibă loc în Europa, iar următoarele două reuniuni să se desfășoare în afara Europei. Decizia va fi luată de către Înaltul Reprezentant pe baza propunerilor transmise de UNIDIR.

                  —

                  Structura, ordinea de zi și participanții vor fi stabiliți de către Înaltul Reprezentant pe baza propunerilor transmise de UNIDIR.

            2.4.   Proiectul nr. 4: Coordonarea unui grup de experți neguvernamentali

      2.4.1.   Scopul proiectului

                  (a)

                  Crearea unui grup restrâns de maximum 10 participanți de experți recunoscuți pentru a oferi contribuții la procesul de elaborare a unui cod de conduită internațional

                  (b)

                  Crearea unor resurse online în vederea coordonării grupului menționat

                  (c)

                  Furnizarea resurselor de informare necesare pentru a sprijini înțelegerea codului de conduită, promovarea activităților și a rezultatelor proiectelor nr. 1 și nr. 2

            2.4.2.   Rezultatele proiectului

                  (a)

                  Sporirea contribuțiilor din partea experților-cheie la nivel internațional, regional și național în vederea instituirii unui cod de conduită internațional

                  (b)

                  Crearea unui forum virtual în vederea coordonării contribuțiilor din partea experților și a discuțiilor purtate de aceștia

                  (c)

                  Crearea unui forum virtual în vederea sprijinirii reuniunilor multilaterale prevăzute în cadrul proiectului nr. 2

                  (d)

                  Elaborarea materialelor de informare virtuale și non-virtuale necesare

            2.4.3.   Descrierea proiectului

                  (a)

                  Identificarea, coordonarea și solicitarea contribuției din partea experților relevanți în materie de securitate a spațiului:

                              —

                              Înaltul Reprezentant va decide componența grupului de experți pe baza unei propuneri transmise de UNIDIR.

                  (b)

                  Crearea unui nou forum virtual în vederea coordonării contribuțiilor din partea grupului de experți menționat:

                              —

                              de asemenea, forumul va fi prevăzut ca un spațiu pentru resurse în vederea sprijinirii proiectului nr. 2.

                  (c)

                  Maximum 8 reuniuni în vederea discutării evoluțiilor legate de codul de conduită și a contribuțiilor din partea grupului de experți, inclusiv prin mijloace electronice și prin intermediul videoconferințelor și al teleconferințelor

                  (d)

                  Compilarea și prezentarea rezultatelor către Înaltul Reprezentant și către alte părți interesate, după caz, inclusiv prin mijloace electronice

                  (e)

                  Crearea unor instrumente de informare

            3.   Aspecte procedurale și coordonare

      Punerea în aplicare a proiectelor va fi inițiată de un comitet director în scopul stabilirii procedurilor și modalităților detaliate de cooperare. Comitetul director revizuiește periodic punerea în aplicare a proiectelor, cel puțin o dată la șase luni, inclusiv prin utilizarea mijloacelor electronice și a videoconferințelor și teleconferințelor.
      Comitetul director va fi compus din reprezentanți ai Înaltului Reprezentant și ai UNIDIR.
      Implicarea actorilor statali și nestatali în cadrul reuniunilor multilaterale la nivel de experți va fi coordonată prin intermediul UNIDIR.
      Înaltul Reprezentant va stabili locul și componența structurală a atelierelor și a reuniunilor din cadrul acestui proiect pe baza unei propuneri transmise de UNIDIR către Comitetul director.
      4.   Raportare și evaluare

      UNIDIR transmite Înaltului Reprezentant un raport descriptiv și financiar la sfârșitul primului an al proiectului, încercând să se suprapună cu ciclurile de raportare ale Organizației Națiunilor Unite.
      UNIDIR va transmite Înaltului Reprezentant un raport final la încheierea proiectului.
      Rapoartele intermediare și de situație, publicațiile, comunicatele de presă și actualizările din partea UNIDIR vor fi comunicate Înaltului Reprezentant și Comisiei Europene pe măsură ce și în momentul în care sunt emise.
      5.   Durată

      Perioada estimată de punere în aplicare a acestui proiect este de 18 luni.
      Toate componentele reuniunilor trebuie încheiate cu trei luni înainte de sfârșitul proiectului pentru a lăsa suficient timp pentru efectuarea examinărilor pe parcursul perioadei de punere în aplicare.
      6.   Beneficiari

      Toate statele membre ale ONU, în special statele care explorează spațiul.
      Părțile interesate neguvernamentale, inclusiv societatea civilă și industria.
      7.   Reprezentanții părților terțe

      Pentru a promova responsabilitatea regională în ceea ce privește codul de conduită internațional pentru activitățile spațiale, participarea experților din state din afara Uniunii, inclusiv a celor din organizații regionale și internaționale relevante, poate fi finanțată prin prezenta decizie.
      Participarea UNIDIR la toate atelierele și reuniunile legate de prezenta decizie va fi finanțată.
      8.   Entitatea de punere în aplicare

      Punerea în aplicare la nivel tehnic a prezentei decizii a Consiliului va fi încredințată UNIDIR.
      UNIDIR va colabora, după caz, cu instituții de tipul organizațiilor regionale, al grupurilor de reflecție, al ONG-urilor și al industriei.
      Pentru a pune în aplicare prezenta decizie, va fi nevoie de personal suplimentar.


title: Decizia Consiliului din 4 decembrie 2006 privind încheierea acordului între Comunitatea Europeană și Statele Unite ale Americii de reînnoire a programului de cooperare în domeniul învățământului superior și al învățământului și formării profesionale

text:
Anunţ juridic important

|

32006D0910

Jurnalul Oficial  , 09/12/2006  Jurnalul Oficial L 346 , 09/12/2006 p. 0033 - 0033 Jurnalul Oficial L 200 , 01/08/2007 p. 0349 - 0349

		20061204Decizia Consiliuluidin 4 decembrie 2006privind încheierea acordului între Comunitatea Europeană și Statele Unite ale Americii de reînnoire a programului de cooperare în domeniul învățământului superior și al învățământului și formării profesionale(2006/910/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolele 149 și 150 coroborate cu articolul 300 alineatul (2) primul paragraf prima teză și alineatul (3) primul paragraf,având în vedere propunerea Comisiei,având în vedere avizul Parlamentului European,întrucât:(1) Prin decizia din 24 octombrie 2005, Consiliul a autorizat Comisia să negocieze cu Statele Unite ale Americii un acord de reînnoire a programului de cooperare în domeniul învățământului superior și al învățământului și formării profesionale.(2) Comisia a negociat, în numele Comunității, un acord cu Statele Unite ale Americii în conformitate cu directivele stabilite în anexa la decizia Consiliului menționată anterior.(3) Comunitatea și Statele Unite ale Americii speră să obțină beneficii reciproce dintr-o astfel de cooperare, care trebuie, în ceea ce privește Comunitatea, să fie complementare programelor bilaterale între statele membre și Statele Unite ale Americii și să furnizeze o valoare adăugată europeană.(4) Acordul a fost semnat, în numele Comunității, la 21 iunie 2006, sub rezerva încheierii sale la o dată ulterioară.(5) Este necesar ca acordul să fie aprobat,DECIDE:Articolul 1(1) Acordul între Comunitatea Europeană și Statele Unite ale Americii de reînnoire a programului de cooperare în domeniul învățământului superior și al învățământului și formării profesionale este aprobat în numele Comunității.(2) Textul acordului se atașează la prezenta decizie.Articolul 2Delegația Comunității la Comisia mixtă menționată la articolul 6 din acord se compune dintr-un reprezentant al Comisiei asistat de câte un reprezentant din fiecare stat membru.Articolul 3Președintele Consiliului este autorizat să numească persoana împuternicită să procedeze la notificarea prevăzută la articolul 12 alineatul (1) din acord.Adoptată la Bruxelles, 4 decembrie 2006.Pentru ConsiliuPreședinteleL. Luhtanen--------------------------------------------------


title: 2010/469/UE: Decizia Băncii Centrale Europene din 19 august 2010 privind nerespectarea cerințelor de raportare statistică (BCE/2010/10)

text:
               28.8.2010

               RO

               Jurnalul Oficial al Uniunii Europene

               L 226/48

         DECIZIA BĂNCII CENTRALE EUROPENE
   din 19 august 2010
   privind nerespectarea cerințelor de raportare statistică
   (BCE/2010/10)
   (2010/469/UE)
   CONSILIUL GUVERNATORILOR BĂNCII CENTRALE EUROPENE,
   având în vedere Statutul Sistemului European al Băncilor Centrale și al Băncii Centrale Europene, în special articolele 5.1 și 34.1,
   având în vedere Regulamentul (CE) nr. 2533/98 al Consiliului din 23 noiembrie 1998 privind colectarea informațiilor statistice de către Banca Centrală Europeană (1), în special articolul 7,
   având în vedere Regulamentul (CE) nr. 2532/98 al Consiliului din 23 noiembrie 1998 cu privire la atribuțiile Băncii Centrale Europene în materie de sancțiuni (2), în special articolul 6 alineatul (2),
   având în vedere Regulamentul (CE) nr. 2157/1999 al Băncii Centrale Europene din 23 septembrie 1999 privind competența Băncii Centrale Europene de a impune sancțiuni (BCE/1999/4) (3),
   întrucât:

               (1)

               Regulamentul (CE) nr. 25/2009 al Băncii Centrale Europene din 19 decembrie 2008 privind bilanțul sectorului instituțiilor financiare monetare (reformare) (BCE/2008/32) (4) și Regulamentul (CE) nr. 63/2002 al Băncii Centrale Europene din 20 decembrie 2001 privind statisticile referitoare la ratele dobânzilor practicate de instituțiile financiare monetare pentru depozitele constituite de gospodării și societăți nefinanciare și creditele acordate acestora (BCE/2001/18) (5) prevăd cerințele de raportare statistică ale Băncii Centrale Europene (BCE) pe care trebuie să le respecte agenții care raportează.

               (2)

               Articolul 7 alineatul (1) din Regulamentul (CE) nr. 2533/98 prevede că BCE are competența de a aplica sancțiuni în privința agenților care raportează care nu respectă cerințele de raportare statistică prevăzute de regulamentele și deciziile BCE.

               (3)

               Pentru a asigura aplicarea unui tratament egal în privința agenților care raportează, BCE ar trebui să adopte o abordare armonizată în ceea ce privește calcularea sancțiunilor pentru nerespectarea cerințelor de raportare, procedura privind nerespectarea cerințelor de raportare și orice altă etapă precedentă,

         ADOPTĂ PREZENTA DECIZIE:
   Articolul 1
   Definiții
   În sensul prezentei decizii:

               1.

               „agent care raportează” are sensul prevăzut la articolul 1 din Regulamentul (CE) nr. 2533/98;

               2.

               „instituție financiară monetară” (IFM) are sensul prevăzut la articolul 1 din Regulamentul (CE) nr. 25/2009 (BCE/2008/32);

               3.

               „nerespectare” și „sancțiune” au sensurile prevăzute la articolul 1 din Regulamentul (CE) nr. 2532/98;

               4.

               „abatere gravă” include oricare dintre următoarele cazuri de nerespectare a cerințelor de raportare de către agenții care raportează:

                           (a)

                           raportarea sistematică de date incorecte;

                           (b)

                           nerespectarea sistematică a standardelor minime de revizuire;

                           (c)

                           raportarea efectuată în mod intenționat cu întârziere, incorect sau incomplet;

                           (d)

                           un grad insuficient de diligență sau de cooperare cu BCN relevantă sau cu BCE;

               5.

               „banca centrală națională competentă” (BCN competentă) reprezintă BCN a statului membru în a cărui jurisdicție s-a produs nerespectarea;

               6.

               „termenul-limită stabilit de BCN” reprezintă data stabilită de fiecare BCN pentru primirea datelor de la agenții care raportează.

         Articolul 2
   Domeniul de aplicare
   (1)   BCE și BCN monitorizează respectarea de către agenții care raportează a standardelor minime necesare pentru îndeplinirea obligațiilor de raportare, astfel cum sunt prevăzute în anexa IV la Regulamentul (CE) nr. 25/2009 (BCE/2008/32) și în anexa III la Regulamentul (CE) nr. 63/2002 (BCE/2001/18). În caz de nerespectare, BCE și BCN competentă pot hotărî efectuarea unei evaluări și/sau declanșarea procedurii privind nerespectarea cerințelor de raportare astfel cum este prevăzut la articolul 3 alineatele (1) și (2). În urma procedurii privind nerespectarea cerințelor de raportare, BCE poate aplica sancțiuni în conformitate cu articolul 7 din Regulamentul (CE) nr. 2533/98.
   (2)   Pot fi aplicate sancțiuni în urma unei proceduri privind nerespectarea cerințelor de raportare, în cazul nerespectării standardelor minime de transmitere (cu privire la termene-limită și la cerințele tehnice privind raportarea), de acuratețe (cu privire la constrângerile liniare și consecvența datelor în cadrul transmisiunilor) și de conformitate cu conceptele (cu privire la definiții și clasificări). Sunt aplicate sancțiuni și în caz de abatere gravă.
   Articolul 3
   Etapa de evaluare și procedura privind nerespectarea cerințelor de raportare
   (1)   Înainte de a declanșa procedura privind nerespectarea cerințelor de raportare prevăzută de Regulamentul (CE) nr. 2532/98 și Regulamentul (CE) nr. 2157/1999 (BCE/1999/4):

               (a)

               în cazul în care a înregistrat un caz de nerespectare a cerințelor de raportare, BCN competentă poate da un avertisment agentului care raportează vizat prin care să îl informeze cu privire la cazul de nerespectare înregistrat și poate recomanda luarea unor măsuri corective pentru evitarea repetării situației de nerespectare;

               (b)

               în temeiul articolului 2 alineatul (2) din Regulamentul (CE) nr. 2157/1999 (BCE/1999/4), BCE sau BCN competentă poate solicita agentului care raportează vizat orice informații în legătură cu cazul de nerespectare;

               (c)

               agentul care raportează vizat va avea posibilitatea de a prezenta explicații în cazul în care apreciază că situația de nerespectare s-a datorat unor circumstanțe care depășesc posibilitatea sa de control.

         (2)   BCE sau BCN competentă poate declanșa o procedură privind nerespectarea cerințelor de raportare în conformitate cu articolul 3 din Regulamentul (CE) nr. 2532/98 și cu articolul 5 din Regulamentul (CE) nr. 2157/1999 (BCE/1999/4). Totodată, se aplică următoarele reguli:

               (a)

               în caz de abatere gravă se declanșează procedura privind nerespectarea cerințelor de raportare, fără efectuarea unei evaluări;

               (b)

               fără a aduce atingere prevederilor de la litera (a), după înregistrarea de către BCN competentă a nerespectării repetate, se declanșează procedura privind nerespectarea cerințelor de raportare, cu excepția cazului în care:

                           (i)

                           BCE sau BCN competentă consideră că nu este necesară declanșarea unei proceduri privind nerespectarea cerințelor de raportare întrucât unul sau mai multe dintre cazurile de nerespectare înregistrate depășesc posibilitatea de control a agentului care raportează; sau

                           (ii)

                           potențiala amendă nu ar atinge pragul minim pentru aplicarea unei sancțiuni.

         (3)   În cazul în care BCE sau BCN competentă declanșează procedura privind nerespectarea cerințelor de raportare, aceasta se va desfășura în conformitate cu dispozițiile articolului 3 din Regulamentul (CE) nr. 2532/98 și va include o notificare scrisă și adoptarea unei decizii motivate de către BCE.
   Articolul 4
   Aplicarea de sancțiuni
   (1)   Sancțiunile vor fi stabilite printr-o procedură în două etape. Întâi este calculată o sumă de bază care reflectă aspectele cantitative. Apoi sunt analizate împrejurările speciale prevăzute la articolul 2 alineatul (3) din Regulamentul (CE) nr. 2532/98, acest lucru putând conduce la modificarea valorii reale a sancțiunii.
   (2)   În cazul unei nerespectări a termenelor-limită, gravitatea nerespectării va depinde de numărul de zile lucrătoare de întârziere în raport cu termenul-limită stabilit de BCN.
   (3)   În cazul unei nerespectări a cerințelor privind acuratețea și/sau conformitatea cu conceptele, gravitatea nerespectării va depinde de amploarea erorii. BCN nu va avea în vedere erorile neglijabile sau cele referitoare la rotunjirea valorilor. În plus, în ceea ce privește conformitatea cu conceptele, revizuirile obișnuite, adică revizuirile nesistematice ale seriilor raportate într-o anumită perioadă (lună sau trimestru) efectuate după raportarea inițială, nu vor fi considerate cazuri de neconformitate cu conceptele.
   (4)   Articolul 7 alineatul (4) din Regulamentul (CE) nr. 2533/98 stabilește sancțiunile maxime pe care BCE le poate aplica în cazul agenților care raportează.
   (5)   În cazul în care o nerespectare a cerințelor de raportare statistică are drept rezultat și o nerespectare a cerințelor privind rezervele minime obligatorii, pentru nerespectarea cerințelor de raportare statistică nu va fi aplicată o sancțiune.
   Articolul 5
   Dispoziție finală
   Prezenta decizie intră în vigoare la 1 septembrie 2010. Se va aplica începând cu perioada de referință decembrie 2010 pentru cerințele de raportare lunară și anuală și începând cu trimestrul IV 2010 pentru cerințele de raportare trimestrială.

      Adoptată la Frankfurt pe Main, 19 august 2010.

            Președintele BCE

         Jean-Claude TRICHET

      (1)  JO L 318, 27.11.1998, p. 8.

      (2)  JO L 318, 27.11.1998, p. 4.

      (3)  JO L 264, 12.10.1999, p. 21.

      (4)  JO L 15, 20.1.2009, p. 14.

      (5)  JO L 10, 12.1.2002, p. 24.


title: Decizia Comisiei din 28 septembrie 2001 privind încheierea a două acorduri de cooperare între Comunitatea Europeană a Energiei Atomice și Federația Rusă în domeniul securității nucleare și al fuziunii nucleare controlate [notificată cu numărul C(2001) 2901]

text:
Anunţ juridic important

|

32001D0762

Jurnalul Oficial L 287 , 31/10/2001 p. 0023 - 0023 ediţie specială în limba cehă capitol 11 volum 38 p. 287  - 287 ediţie specială în limba estonă capitol 11 volum 38 p. 287  - 287 ediţie specială în limba maghiară capitol 11 volum 38 p. 287  - 287 ediţie specială în limba lituaniană capitol 11 volum 38 p. 287  - 287 LV.ES capitol 11 volum 38 p. 287  - 287 MT.ES capitol 11 volum 38 p. 287  - 287 PL.ES capitol 11 volum 38 p. 287  - 287 SK.ES capitol 11 volum 38 p. 287  - 287 ediţie specială în limba slovenă capitol 11 volum 38 p. 287  - 287

		20010928Decizia Comisieidin 28 septembrie 2001privind încheierea a două acorduri de cooperare între Comunitatea Europeană a Energiei Atomice și Federația Rusă în domeniul securității nucleare și al fuziunii nucleare controlate[notificată cu numărul C(2001) 2901](2001/762/Euratom)COMISIA COMUNITĂȚILOR EUROPENE,având în vedere Tratatul de instituire a Comunității Europene a Energiei Atomice, în special articolul 101 alineatul (2),având în vedere aprobarea Consiliului [1],întrucât:Cele două acorduri de cooperare între Comunitatea Europeană a Energiei Atomice și Federația Rusă în domeniul securității nucleare și al fuziunii nucleare controlate trebuie încheiate,DECIDE:Articol unicCele două acorduri de cooperare între Comunitatea Europeană a Energiei Atomice și Federația Rusă în domeniul securității nucleare și al fuziunii nucleare controlate se încheie în numele Comunității Europene a Energiei Atomice.Adoptată la Bruxelles, 28 septembrie 2001.Pentru ComisiePascal LamyMembru al Comisiei[1] JO L 287, 31.10.2001, p. 21.--------------------------------------------------


title: 2012/551/UE, Euratom: Decizia Parlamentului European din 10 mai 2012 privind descărcarea de gestiune pentru execuția bugetului Agenției Executive pentru Cercetare aferent exercițiului financiar 2010

text:
               17.10.2012

               RO

               Jurnalul Oficial al Uniunii Europene

               L 286/94

         DECIZIA PARLAMENTULUI EUROPEAN
   din 10 mai 2012
   privind descărcarea de gestiune pentru execuția bugetului Agenției Executive pentru Cercetare aferent exercițiului financiar 2010
   (2012/551/UE, Euratom)
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2010 (1),

               —

               având în vedere conturile anuale ale Uniunii Europene pentru exercițiul financiar 2010 [COM(2011) 473 – C7-0256/2011] (2),

               —

               având în vedere conturile anuale ale Agenției Executive pentru Cercetare pentru exercițiul financiar 2010,

               —

               având în vedere Raportul Comisiei privind acțiunile întreprinse în urma descărcării de gestiune pentru exercițiul financiar 2009 [COM(2011) 736] și documentele de lucru ale serviciilor Comisiei care însoțesc raportul în cauză [SEC(2011) 1350 și SEC(2011) 1351],

               —

               având în vedere Raportul anual al Comisiei către autoritatea care acordă descărcarea de gestiune privind auditurile interne desfășurate în anul 2010 [COM(2011) 643] și documentul de lucru al serviciilor Comisiei care însoțește raportul în cauză [SEC(2011) 1189],

               —

               având în vedere Raportul Curții de Conturi privind conturile anuale ale Agenției Executive pentru Cercetare pentru exercițiul financiar 2010, însoțit de răspunsul agenției (3),

               —

               având în vedere Declarația de asigurare (4) privind fiabilitatea conturilor și conformitatea operațiunilor subiacente cu legile și reglementările în vigoare întocmită de Curtea de Conturi pentru exercițiul financiar 2010 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 21 februarie 2012 privind descărcarea de gestiune a agențiilor executive în ceea ce privește execuția bugetară pentru exercițiul financiar 2010 (06084/2012 – C7-0052/2012) și având în vedere că Regatul Unit, Țările de Jos și Suedia au refuzat, pentru prima dată, să recomande ca descărcarea de gestiune să fie acordată,

               —

               având în vedere articolele 317, 318 și 319 din Tratatul privind funcționarea Uniunii Europene și articolul 106a din Tratatul Euratom,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 55, 145, 146 și 147,

               —

               având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (6), în special articolul 14 alineatul (3),

               —

               având în vedere Regulamentul (CE) nr. 1653/2004 al Comisiei din 21 septembrie 2004 de stabilire a Regulamentului financiar tip pentru agențiile executive, în temeiul Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (7), în special articolul 66 primul și al doilea paragraf,

               —

               având în vedere Decizia 2008/46/CE a Comisiei din 14 decembrie 2007 privind înființarea Agenției Executive pentru Cercetare pentru gestionarea anumitor domenii din programele comunitare specifice în domeniul cercetării Persoane, Capacități și Cooperare în aplicarea Regulamentului (CE) nr. 58/2003 al Consiliului (8),

               —

               având în vedere articolul 76 și anexa VI la Regulamentul său de procedură,

               —

               având în vedere raportul Comisiei pentru control bugetar și avizele celorlalte comisii interesate (A7-0098/2012),

               A.

               întrucât, în temeiul articolului 17 alineatul (1) din Tratatul privind Uniunea Europeană, Comisia execută bugetul și gestionează programe, iar în temeiul articolului 317 din Tratatul privind funcționarea Uniunii Europene, Comisia face acest lucru în cooperare cu statele membre pe propria răspundere, în conformitate cu principiul bunei gestiuni financiare,

               1.

               acordă directorului Agenției Executive pentru Cercetare descărcarea de gestiune pentru execuția bugetului agenției aferent exercițiului financiar 2010;

               2.

               își prezintă observațiile în rezoluția care face parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2010, Secțiunea III – Comisia și agențiile executive;

               3.

               încredințează Președintelui sarcina de a transmite prezenta decizie, împreună cu Decizia privind descărcarea de gestiune pentru execuția bugetului general al Uniunii Europene aferent exercițiului financiar 2010, Secțiunea III – Comisia și cu rezoluția care face parte integrantă din aceste decizii directorului Agenției Executive pentru Cercetare, Consiliului, Comisiei, Curții de Justiție a Uniunii Europene și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO L 64, 12.3.2010.

      (2)  JO C 332, 14.11.2011, p. 1.

      (3)  JO C 366, 15.12.2011, p. 87.

      (4)  JO C 332, 14.11.2011, p. 134.

      (5)  JO L 248, 16.9.2002, p. 1.

      (6)  JO L 11, 16.1.2003, p. 1.

      (7)  JO L 297, 22.9.2004, p. 6.

      (8)  JO L 11, 15.1.2008, p. 9.


title: 2008/574/CE: Decizia Consiliului din 8 iulie 2008 de numire a doi membri polonezi și a unui membru supleant polonez în cadrul Comitetului Regiunilor

text:
               11.7.2008

               RO

               Jurnalul Oficial al Uniunii Europene

               L 183/37

      DECIZIA CONSILIULUI

   din 8 iulie 2008
   de numire a doi membri polonezi și a unui membru supleant polonez în cadrul Comitetului Regiunilor
   (2008/574/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea guvernului polonez,
   întrucât:

               (1)

               La 24 ianuarie 2006, Consiliul a adoptat Decizia 2006/116/CE de numire a membrilor și a membrilor supleanți ai Comitetului Regiunilor pentru perioada 26 ianuarie 2006-25 ianuarie 2010 (1).

               (2)

               Un post de membru în cadrul Comitetului Regiunilor a devenit vacant ca urmare a încheierii mandatului domnului Franciszek WOŁODŹKO. Un post de membru în cadrul Comitetului Regiunilor a devenit vacant ca urmare a schimbării mandatului domnului Ludwik Kajetan WĘGRZYN. Un post de membru supleant a devenit vacant ca urmare a încheierii mandatului domnului Marek TROMBSKI,

         DECIDE:
   Articolul 1
   Se numesc în cadrul Comitetului Regiunilor pe durata rămasă a mandatului, respectiv până la 25 ianuarie 2010:

               (a)

               în calitate de membri:

                           —

                           domnul Jacek CZERNIAK, przewodniczący Sejmiku Województwa lubelskiego (președinte al Sejmiku województwa Lubelskie);

                           —

                           domnul Bogusław ŚMIGIELSKI, marszałek województwa śląskiego (guvernator al województwa Śląskie);

                     și

               (b)

               în calitate de membru supleant:

                           —

                           domnul Dariusz WRÓBEL, burmistrz Opola Lubelskiego (primar al Opole Lubelskie).

         Articolul 2
   Prezenta decizie produce efecte de la data adoptării.

      Adoptată la Bruxelles, 8 iulie 2008.

            Pentru Consiliu

            Președintele

         C. LAGARDE

      (1)  JO L 56, 25.2.2006, p. 75.


title: 2008/840/CE: Decizia a Comisiei din 7 noiembrie 2008 privind măsurile de urgență pentru prevenirea introducerii și răspândirii în Comunitatea Europeană a Anoplophora chinensis (Forster) [notificată cu numărul C(2008) 6631]

text:
               11.11.2008

               RO

               Jurnalul Oficial al Uniunii Europene

               L 300/36

      DECIZIA A COMISIEI

   din 7 noiembrie 2008
   privind măsurile de urgență pentru prevenirea introducerii și răspândirii în Comunitatea Europeană a Anoplophora chinensis (Forster)
   [notificată cu numărul C(2008) 6631]
   (2008/840/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special, articolul 16 alineatul (3) a treia teză,
   întrucât:

               (1)

               La secțiunea I, partea A a anexei I la Directiva 2000/29/CE, sunt enumerate Anoplophora malasiaca (Forster) și Anoplophora chinensis (Thomson). Studii recente au descoperit că aceste două denumiri acoperă, de fapt, o singură specie de organisme dăunătoare. În sensul prezentei decizii, se consideră potrivită utilizarea denumirii științifice unice revizuite Anoplophora chinensis (Forster) pentru a desemna ceea ce în anexa respectivă este prezentat drept Anoplophora malasiaca (Forster) și Anoplophora chinensis (Thomson).

               (2)

               În temeiul Directivei 2000/29/CE, în cazul în care un stat membru estimează că există pericolul ca un organism dăunător care figurează sau nu în anexa I sau anexa II la respectiva directivă să fie introdus sau răspândit pe teritoriul său, acesta poate adopta provizoriu toate măsurile suplimentare necesare pentru a se proteja împotriva acestui pericol.

               (3)

               În urma descoperirii prezenței Anoplophora chinensis (Forster) pe mai multe plante gazdă din regiunea Lombardiei, la 23 noiembrie 2007, Italia a informat Comisia și celelalte state membre că la 9 noiembrie 2007 a adoptat măsuri suplimentare pentru a preveni continuarea introducerii și răspândirii pe teritoriul său a organismului în cauză.

               (4)

               În urma descoperirii prezenței Anoplophora chinensis (Forster) pe mai multe plante gazdă din Țările de Jos, la 21 ianuarie 2008 Comisia și celelalte state membre au fost informate despre măsurile adoptate în Țările de Jos pentru eradicarea respectivului organism.

               (5)

               Recent, s-a descoperit Anoplophora chinensis (Forster) în numeroase transporturi, provenite din țări terțe, de plante de Acer spp. destinate plantării. În prezent, nu există cerințe speciale, în ceea ce privește respectivul organism dăunător, pentru plantele de Acer spp. sau pentru alte plante care fac parte din plantele cele mai susceptibile de a fi gazdă, care provin din țările terțe sau din Comunitate.

               (6)

               În 2008, Țările de Jos au dat publicității o analiză a riscului fitosanitar al Anoplophora chinensis (Forster), care concluziona că există o probabilitate foarte mare ca organismul să se stabilească în Comunitate și un potențial major ca organismul în cauză să provoace daune economice pentru mai multe plante gazdă.

               (7)

               Prin urmare, sunt necesare măsuri de urgență împotriva introducerii și răspândirii în Comunitate a Anoplophora chinensis (Forster). Măsurile ar trebui să se aplice unei liste de plante de orice origine, denumite „plantele specificate” și cunoscute ca fiind gazde ale Anoplophora chinensis (Forster), care prezintă cel mai mare risc de infestare.

               (8)

               Trebuie definite măsuri pentru importurile de plante specificate, în relație cu producția de asemenea plante în țările terțe și controlarea acestora la intrarea în Comunitate. De asemenea, trebuie definite măsuri pentru producția, transportul și controlul plantelor specificate care provin din zone ale Comunității în care s-a confirmat prezența Anoplophora chinensis (Forster).

               (9)

               În zonele de pe teritoriul Comunității în care s-a confirmat prezența Anoplophora chinensis (Forster), anume în zonele infestate, trebuie adoptate măsuri detaliate. În respectivele zone, ar trebui să se aplice măsuri adecvate pentru eradicarea organismului și monitorizarea intensă a prezenței respectivului organism. În zonele învecinate, adică în zonele tampon, ar trebui să se asigure o monitorizare intensă pentru depistarea prezenței organismului în cauză. În cazul primei detectări a organismului într-o zonă din Comunitate, suprafața zonei tampon în cauză ar putea fi redusă pentru a reflecta mai bine riscul mai limitat de răspândire.

               (10)

               Plantele gazdă din toate statele membre trebuie supuse unei investigații prin care să se verifice prezența sau absența în continuare a Anoplophora chinensis (Forster).

               (11)

               Se recomandă revizuirea măsurilor până la 31 mai 2009, ținând seama de disponibilitatea, după un sezon de recoltă, a rezultatelor investigațiilor și examinărilor oficiale efectuate de statele membre asupra plantelor specificate importate și transportate în Comunitate conform măsurilor de urgență.

               (12)

               Dacă este necesar, statele membre trebuie să-și adapteze legislația pentru a se conforma prezentei decizii.

               (13)

               Măsurile prevăzute în prezenta decizie sunt conforme cu avizul Comitetului fitosanitar permanent,

         ADOPTĂ PREZENTA DECIZIE:
   Articolul 1
   Definiții
   În sensul prezentei decizii, se aplică următoarele definiții:

               (a)

               „plante specificate” – plante care urmează a fi plantate, cu excepția semințelor, din speciile: Acer spp., Aesculus hippocastanum, Alnus spp., Betula spp., Carpinus spp., Citrus spp., Corylus spp., Cotoneaster spp., Fagus spp., Lagerstroemia spp., Malus spp., Platanus spp., Populus spp., Prunus spp., Pyrus spp., Salix spp., și Ulmus spp.;

               (b)

               „loc de producție” – locul de producție, astfel cum a fost definit în Norma internațională nr. 5 a FAO pentru măsurile de protecție a plantelor (2).

         Articolul 2
   Importul plantelor specificate
   Plantele specificate importate din țările terțe în care este cunoscută prezența Anoplophora chinensis (Forster) pot fi introduse în Comunitate numai în condițiile în care:

               (a)

               respectă cerințele specifice de import prevăzute la punctul (1) din secțiunea I din anexa I;

               (b)

               fără a se aduce atingere articolului 13a alineatul (1) din Directiva 2000/29/CE, în momentul intrării în Comunitate sunt testate de organismul oficial competent în legătură cu prezența Anoplophora chinensis (Forster), în conformitate cu punctul (2) din secțiunea I din anexa I la prezenta decizie, și nu se identifică semne ale prezenței acestui organism.

         Articolul 3
   Transportul plantelor specificate în Comunitate
   Plantele specificate provenind din zone demarcate din cadrul Comunității stabilite conform dispozițiilor articolului 5 pot fi transportate în cadrul Comunității numai dacă îndeplinesc condițiile prezentate la punctul (1) din secțiunea II din anexa I.
   Plantele specificate importate, în conformitate cu articolul 2, din țări terțe unde se cunoaște prezența Anoplophora chinensis (Forster) pot fi transportate în cadrul Comunității numai dacă îndeplinesc condițiile prezentate la punctul (2) din secțiunea II din anexa I.
   Articolul 4
   Anchete
   Statele membre efectuează anchete oficiale anuale pentru a verifica prezența Anoplophora chinensis (Forster) și pentru a găsi dovezi ale infestării cu acest organism dăunător pe teritoriul lor.
   Fără a aduce atingere articolului 16 alineatul (1) din Directiva 2000/29/CE, Comisia și celelalte state membre sunt notificate, până la data de 30 aprilie a fiecărui an, cu privire la rezultatele acestor anchete, la lista și delimitarea zonelor demarcate menționate în articolul 5 din prezenta decizie.
   Articolul 5
   Zone demarcate
   Când rezultatele anchetelor la care se face referire la articolul 4 confirmă prezența Anoplophora chinensis (Forster) într-o anumită zonă sau există dovezi ale prezenței respectivului organism descoperite prin alte mijloace, statele membre definesc zonele demarcate, alcătuite din zona infestată și zona tampon, conform secțiunii 1 din anexa II.
   Statele membre iau măsuri oficiale în zonele demarcate, conform secțiunii 2 din anexa II.
   Articolul 6
   Conformitate
   Statele membre adoptă toate măsurile necesare pentru a respecta prezenta decizie și, după caz, modifică măsurile pe care le-au adoptat pentru a se proteja împotriva introducerii și răspândirii Anoplophora chinensis (Forster), astfel încât măsurile respective să respecte dispozițiile prezentei decizii. Ele informează de îndată Comisia cu privire la aceste măsuri.
   Articolul 7
   Reexaminarea
   Prezenta decizie se reexaminează cel târziu până la data de 31 mai 2009.
   Articolul 8
   Destinatari
   Prezenta decizie se adresează statelor membre:

      Adoptată la Bruxelles, 7 noiembrie 2008.

            Pentru Comisie

         Androulla VASSILIOU

            Membru al Comisiei

      (1)  JO L 169, 10.7.2000, p. 1.

      (2)  Glosar de termeni fitosanitari – Standard de referință ISPM nr. 5 al Secretariatului Convenției internaționale de protecție a plantelor, Roma.

      ANEXA I
      MĂSURI DE URGENȚĂ PREVĂZUTE LA ARTICOLELE 2 ȘI 3
      I.   Cerințe specifice privind importul

                  (1)

                  Fără a aduce atingere dispozițiilor din anexa III, partea A(9, 16, 18) și din anexa IV, partea A(I)(14, 15, 17, 18, 19.2, 20, 22.1, 22.2, 23.1, 23.2, 32.1, 32.3, 33, 34, 36.1, 39, 40, 43, 44, 46) la Directiva 2000/29/CE, plantele specificate provenite din țările terțe în care se cunoaște prezența Anoplophora chinensis (Forster) sunt însoțite de un certificat, conform dispozițiilor articolului 13 alineatul (1) din directiva menționată mai sus, în care, la rubrica „Declarație suplimentară”, se precizează că:

                              (a)

                              plantele au fost cultivate pe întreaga durată a vieții lor într-un loc de producție situat într-o zonă indemnă de paraziți stabilită de organizația națională de protecție a plantelor din țara de origine, în conformitate cu Standardele internaționale pentru măsuri de protecție a plantelor. Numele zonei este indicat la rubrica „loc de origine”; sau

                              (b)

                              plantele au fost cultivate, pe o perioadă de cel puțin doi ani înainte de exportare, într-un loc de producție declarat ca nefiind infestat cu Anoplophora chinensis (Forster), în conformitate cu Standardele internaționale pentru măsuri de protecție a plantelor:

                                          (i)

                                          înregistrat și supravegheat de organizația națională pentru protecția plantelor din țara de origine; și

                                          (ii)

                                          care a făcut obiectul a două testări oficiale anual pentru depistarea semnelor de Anoplophora chinensis (Forster), efectuate la momentul potrivit, și în care nu s-au depistat urme ale organismului; și

                                          (iii)

                                          unde plantele au fost cultivate într-un loc:

                                                      —

                                                      complet protejat, din punct de vedere fizic, împotriva introducerii de Anoplophora chinensis (Forster) sau

                                                      —

                                                      în care se aplică tratamente preventive adecvate și care este înconjurat de o zonă tampon cu o rază de cel puțin doi kilometri, în care se efectuează anual anchete oficiale pentru detectarea prezenței semnelor de Anoplophora chinensis (Forster), la momentul potrivit. În cazul în care se descoperă semne de Anoplophora chinensis (Forster), se iau imediat măsuri de eradicare pentru a reda zonei tampon caracterul de zonă indemnă de organismul respectiv; precum și

                                          (iv)

                                          în care, chiar înainte de export, loturile de plante au fost supuse în mod oficial unei testări meticuloase pentru depistarea prezenței Anoplophora chinensis (Forster), în special în rădăcinile și tulpinile plantelor. Atunci când este cazul, testările includ eșantionări distructive.

                  (2)

                  Plantele specificate importate conform dispozițiilor de la punctul (1) sunt testate cu meticulozitate la punctul de intrare sau la locul de destinație stabilit în conformitate cu Directiva 2004/103/CE a Comisiei (1). Metodele de testare aplicate asigură detectarea oricăror semne de Anoplophora chinensis (Forster), în special în rădăcinile și tulpinile plantelor. Atunci când este cazul, testările includ eșantionări distructive.

            II.   Condiții de transport

                  (1)

                  Plantele specificate care provin din zonele demarcate din cadrul Comunității pot fi transportate în cadrul Comunității numai dacă sunt însoțite de un pașaport fitosanitar elaborat și emis în conformitate cu Directiva 92/105/CEE a Comisiei (2) și au fost cultivate cel puțin doi ani înainte de a fi transportate într-un loc de producție:

                              (i)

                              înregistrat în conformitate cu Directiva Comisiei 92/90/CEE (3); și

                              (ii)

                              care face anual obiectul a două testări oficiale pentru depistarea oricăror semne de Anoplophora chinensis (Forster), efectuate la momentul potrivit, și în urma cărora nu s-au depistat urme ale organismului; dacă este cazul, această testare ar trebui să includă eșantionări distructive și

                              (iii)

                              în care plantele au fost cultivate pe un teren:

                                          —

                                          complet protejat, din punct de vedere fizic, împotriva introducerii de Anoplophora chinensis (Forster); sau

                                          —

                                          pe care s-au aplicat tratamente preventive adecvate și care este înconjurat de o zonă tampon cu o rază de cel puțin doi kilometri dincolo de granițele zonei infestate în care au loc anual testări oficiale pentru depistarea prezenței sau semnelor de Anoplophora chinensis (Forster), la momentul potrivit. În cazul în care se descoperă semne de Anoplophora chinensis (Forster), se iau imediat măsuri de eradicare pentru a reda zonei tampon caracterul de zonă indemnă de organismul respectiv.

                  (2)

                  Plantele specificate importate din țări terțe în care se cunoaște prezența Anoplophora chinensis (Forster), în conformitate cu secțiunea I, pot fi transportate în cadrul Comunității numai dacă sunt însoțite de pașaportul fitosanitar prevăzut la punctul (1).

         (1)  JO L 313, 12.10.2004, p. 16.

         (2)  JO L 4, 8.1.1993, p. 22.

         (3)  JO L 344, 26.11.1992, p. 38.

      ANEXA II
      MĂSURI DE URGENȚĂ PREVĂZUTE LA ARTICOLUL 5
      1.   Stabilirea zonelor demarcate

                  (a)

                  Zonele demarcate prevăzute la articolul 5 cuprind următoarele părți:

                              (i)

                              o zonă infestată, anume zona în care s-a confirmat prezența Anoplophora chinensis (Forster) și care include toate plantele care prezintă simptome cauzate de Aniplophora chinensis (Forster) și, după caz, toate plantele care au aparținut aceluiași lot în momentul plantării;

                              (ii)

                              o zonă tampon cu o rază de cel puțin doi kilometri dincolo de granița zonei infestate.

                  (b)

                  Delimitarea exactă a zonelor prevăzute la punctul (a) se bazează pe principii științifice solide, pe biologia Anoplophora chinensis (Forster), pe nivelul de infestare, pe distribuția specifică a plantelor specificate în zona vizată și pe dovada stabilirii organismului dăunător. În cazul primei detectări a organismului într-o anumită zonă și în urma unei anchete de delimitare, raza zonei de tampon poate fi redusă la minimum un kilometru dincolo de granițele zonei infestate.

                  (c)

                  În cazul în care prezența Anoplophora chinensis (Forster) se confirmă în afara zonei infestate, delimitarea zonelor demarcate se modifică în consecință sau se iau imediat măsuri de eradicare pentru a reda zonei tampon caracterul de zonă indemnă de organismul respectiv.

                  (d)

                  În cazul în care, pe baza inspecțiilor anuale prevăzute la punctul (2) litera (b), nu se detectează prezența Anoplophora chinensis (Forster) într-o zonă demarcată pe o perioadă de patru ani, demarcarea în cauză este retrasă, iar măsurile prevăzute la punctul (2) nu se mai aplică.

            2.   Măsuri în zonele demarcate
      Măsurile oficiale prevăzute la articolul 5 care trebuie luate în zonele demarcate includ cel puțin următoarele:

                  (a)

                  în zona infestată, măsuri adecvate având ca scop eradicarea Anoplophora chinensis (Forster), inclusiv tăierea și distrugerea plantelor infestate și a plantelor care prezintă semne de Anoplophora chinensis (Forster), inclusiv a rădăcinilor, în fiecare an înainte de 30 aprilie;

                  (b)

                  în zona infestată și în zona tampon, monitorizarea intensivă a prezenței Anoplophora chinensis (Forster) prin inspectarea anuală a plantelor gazdă ale organismului, la momentul potrivit.